02018D0905 — DA — 01.03.2020 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE (FUSP) 2018/905

af 25. juni 2018

om forlængelse af mandatet for Den Europæiske Unions særlige repræsentant for Afrikas Horn







Artikel 1

Den Europæiske Unions særlige repræsentant

▼M1

1. Mandatet for Alexander RONDOS som Den Europæiske Unions særlige repræsentant (EUSR) for Afrikas Horn forlænges indtil den 31. august 2020. Rådet kan beslutte, at EUSR's mandat afsluttes tidligere på grundlag af en vurdering fra Den Udenrigs- og Sikkerhedspolitiske Komité (PSC) og efter forslag fra Unionens højtstående repræsentant for udenrigsanliggender og sikkerhedspolitik (HR).

▼B

2. I forbindelse med EUSR's mandat defineres Afrikas Horn som Republikken Djibouti, Staten Eritrea, Den Føderative Demokratiske Republik Etiopien, Republikken Kenya, Den Føderale Republik Somalia, Republikken Sudan, Republikken Sydsudan og Republikken Uganda. I spørgsmål med bredere regionale implikationer samarbejder EUSR i fornødent omfang med lande og regionale enheder uden for Afrikas Horn.

Artikel 2

Politikformål

1. EUSR's mandat er baseret på Unionens politikmål for Afrikas Horn som fastsat i dens globale EU-strategi fra juni 2016, dens strategiramme for Afrikas Horn, som blev vedtaget den 14. november 2011, den regionale handlingsplan for Afrikas Horn 2015-2020, som blev vedtaget den 26. oktober 2015, og i relevante rådskonklusioner, nemlig om aktivt at bidrage til de regionale og internationale bestræbelser på at opnå fredelig sameksistens og varig fred, sikkerhed og udvikling i og mellem landene i regionen. Endvidere skal EUSR bidrage til at forbedre kvaliteten, intensiteten, virkningen og synligheden af Unionens alsidige engagement på Afrikas Horn.

2. Politikmålene, som EUSR skal bidrage til, omfatter blandt andet:

a) fortsat stabilisering af Afrikas Horn, idet der tages hensyn til den bredere regionale dynamik

b) løsning af konflikter, specielt konflikterne i Somalia, Sydsudan og Sudan, og forebyggelse og tidlig varsling af potentielle konflikter mellem eller i regionens lande

c) støtte til regionalt samarbejde på det politiske, sikkerhedsmæssige og økonomiske område, navnlig inden for rammerne af det fornyede politiske samarbejde mellem Unionen og Den Mellemstatslige Organisation for Udvikling (IGAD)

d) forbedret forvaltning af blandede migrationsstrømme fra og på Afrikas Horn, hvorved der også tages hånd om de grundlæggende årsager til sådanne strømme og deres humanitære aspekter

e) sikkerheden omkring Det Røde Hav.

Artikel 3

Mandat

1. For at nå Unionens politikmål i relation til Afrikas Horn har EUSR mandat til:

a) på grundlag af strategirammen og dens regionale handlingsplan at samarbejde med alle relevante interessenter i regionen, regeringer, regionale myndigheder, internationale og regionale organisationer, civilsamfund og diasporaer med henblik på at fremme Unionens mål og bidrage til en bedre forståelse af Unionens rolle i regionen

b) at samarbejde med vigtige aktører uden for regionen, som har indflydelse på Afrikas Horn, med henblik på at håndtere spørgsmål vedrørende bredere regional stabilitet, herunder med hensyn til Det Røde Hav, til det vestlige Indiske Ocean og til finansieringen af Den Afrikanske Unions Mission i Somalia (AMISOM). Disse kontakter skal omfatte bilateralt samarbejde med Amerikas Forenede Stater, Golfstaterne, Egypten, Tyrkiet og Kina, regionale kontakter til Samarbejdsrådet for Golfstaterne og interaktion med andre relevante aktører i takt med, at de opstår

c) at repræsentere Unionen i de relevante internationale fora og sikre synligheden af Unionens støtte til krisestyring såvel som konfliktløsning og kriseforebyggelse

d) at tilskynde til og støtte effektivt politisk og sikkerhedsmæssigt samarbejde og økonomisk integration i regionen gennem Unionens partnerskab med Den Afrikanske Union (AU) og regionale organisationer, navnlig IGAD, og bidrage til opfølgningen af ministermøder mellem EU og IGAD og uformelle EU-ministermøder med IGAD's medlemslande

e) at følge den politiske udvikling i regionen og bidrage til udvikling af Unionens politik for regionen med henblik på at formulere konkrete forslag til foranstaltninger, herunder i forbindelse med Eritrea, Etiopien, Somalia, Sudan, Sydsudan, grænsekonflikten mellem Djibouti og Eritrea, grænsekonflikten mellem Etiopien og Eritrea, gennemførelsen af Algieraftalen, Nilkonflikten og andre forhold i regionen, der påvirker dens sikkerhed, stabilitet og velstand

f) med hensyn til Somalia og i tæt samarbejde med chefen for EU-delegationen i Somalia og relevante regionale og internationale partnere, herunder FN's generalsekretærs særlige repræsentant for Somalia, AU og IGAD, fortsat at bidrage aktivt til aktioner og initiativer, der fører til yderligere stabilisering for Somalia, navnlig afslutningen af processen vedrørende opbygning af en føderal stat og gennemførelsen af overgangsplanen for at indlede den gradvise overgang og overdragelsen af ansvar fra AMISOM til Somalias regering og institutioner. Derudover skal EUSR fortsat støtte udviklingen i sikkerhedssektoren i Somalia, herunder gennem EU's fælles sikkerheds- og forsvarspolitiks missioner i regionen, og arbejde hen imod en bedre koordinering af de internationale donorer til støtte for sikkerhedssektoren i Somalia i tæt samråd med medlemsstaterne

g) med hensyn til Sudan og i tæt samarbejde med cheferne for EU-delegationerne i Khartoum og ved AU i Addis Abeba at bidrage til EU-politikkens sammenhæng og effektivitet over for Sudan og støtte politiske løsninger på situationen i Darfur, Sydkordofan og Blå Nil samt national forsoning gennem en holistisk politisk proces, herunder hen imod det planlagte valg i 2020. I den forbindelse skal EUSR bidrage til en sammenhængende international tilgang sammen med AU og navnlig AU's højniveaupanel for Sudan og Sydsudan, FN samt andre førende regionale og internationale aktører, idet der også tages hensyn til behovet for støtte til fredelig sameksistens mellem Sudan og Sydsudan, navnlig via gennemførelsen af Addis Abeba-aftalerne og løsning af udestående spørgsmål efter den samlede fredsaftale

h) med hensyn til Sydsudan, idet der bygges videre på aftalen om en løsning på konflikten i Sydsudan og revitaliseringsforumprocessen på højt plan, fortsat at samarbejde på regionalt plan, navnlig med FN, AU, IGAD, Sydsudans nabolande og andre førende internationale partnere, for at sikre forebyggelse af yderligere konflikter og gennemførelse af en troværdig aftale. I den forbindelse arbejder EUSR tæt sammen med cheferne for EU-delegationerne i Juba og ved AU i Addis Abeba

i) undersøge grænseoverskridende udfordringer, navnlig vedrørende migration, og efter anmodning at indgå i dialoger om migration med relevante interessenter og bidrage mere generelt til Unionens migrations- og flygtningepolitik med hensyn til regionen, i overensstemmelse med Unionens politiske prioriteter, med henblik på at øge samarbejdet, herunder om tilbagesendelse og tilbagetagelse

j) nøje at følge andre grænseoverskridende udfordringer, der berører Afrikas Horn, med fokus på radikalisering og terrorisme, men også med hensyn til maritim sikring og piratvirksomhed, organiseret kriminalitet, våbensmugling og -handel, produkter fremstillet af vilde dyr og planter, narkotika og andre smuglervarer samt alle politiske og sikkerhedsmæssige følger af humanitære kriser

k) at fremme den humanitære adgang i hele regionen

l) at bidrage til gennemførelsen af Rådets afgørelse 2011/168/FUSP ( 1 ) og Unionens menneskerettighedspolitik i samarbejde med EUSR for menneskerettigheder, herunder EU's retningslinjer om menneskerettigheder, navnlig EU's retningslinjer om børn i væbnede konflikter og EU's retningslinjer om vold mod kvinder og piger og bekæmpelse af alle former for diskrimination mod dem, og Unionens politik med hensyn til FN's Sikkerhedsråds resolution 1325 (2000), herunder ved at overvåge og aflægge rapport om udviklingen og udarbejde henstillinger i den henseende.

2. Med henblik på opfyldelsen af sit mandat skal EUSR bl.a.:

a) om nødvendigt rådgive og aflægge rapport om fastlæggelsen af Unionens holdninger i internationale fora med henblik på proaktivt at fremme Unionens samlede politiktilgang vedrørende Afrikas Horn

b) bevare et overblik over alle Unionens aktiviteter.

Artikel 4

Gennemførelse af mandatet

1. EUSR har ansvaret for gennemførelsen af mandatet og handler med reference til HR.

2. PSC opretholder privilegerede forbindelser med EUSR og er EUSR's primære kontaktpunkt for forbindelserne med Rådet. PSC giver EUSR strategisk vejledning og politiske retningslinjer inden for rammerne af mandatet med forbehold af HR's beføjelser.

3. EUSR arbejder tæt sammen med Tjenesten for EU's Optræden Udadtil (EU-Udenrigstjenesten) og dens relevante tjenestegrene.

4. EUSR er først og fremmest baseret i regionen, samtidig med at der sikres en regelmæssig tilstedeværelse i EU-Udenrigstjenestens hovedkvarter.

Artikel 5

Finansiering

1. Det finansielle referencegrundlag til dækning af udgifterne i forbindelse med EUSR's mandat i perioden fra den 1. juli 2018 til den 29. februar 2020 udgør 4 295 000 EUR.

▼M1

Det finansielle referencegrundlag til dækning af udgifterne i forbindelse med EUSR's mandat i perioden fra den 1. marts 2020 til den 31. august 2020 udgør 1 400 000 EUR.

▼B

2. Udgifterne forvaltes i overensstemmelse med de procedurer og regler, der gælder for Unionens almindelige budget.

3. Udgifterne forvaltes i henhold til en kontrakt mellem EUSR og Kommissionen. EUSR står til regnskab for alle udgifter over for Kommissionen.

Artikel 6

Sammensætning af medarbejderstaben

1. EUSR er inden for rammerne af mandatet og de tilsvarende finansielle midler, der stilles til rådighed i den forbindelse, ansvarlig for at sammensætte en medarbejderstab. Medarbejderstaben skal have den ekspertise i specifikke politiske og sikkerhedsmæssige spørgsmål, som mandatet kræver, herunder ligestilling. EUSR underretter omgående og løbende Rådet og Kommissionen om sammensætningen af medarbejderstaben.

2. Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådant udstationeret personale afholdes af henholdsvis den pågældende medlemsstat, den pågældende EU-institution eller EU-Udenrigstjenesten. Eksperter, der udstationeres af medlemsstaterne ved EU-institutionerne eller EU-Udenrigstjenesten, kan også udstationeres til at arbejde sammen med EUSR. Internationale kontraktansatte skal være statsborgere i en medlemsstat.

3. Alt udstationeret personale forbliver under den udsendende medlemsstats, den udsendende EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.

4. EUSR's personale placeres samme sted som de relevante tjenestegrene i EU-Udenrigstjenesten eller EU-delegationerne med henblik på at sikre sammenhæng og konsekvens i deres respektive aktiviteter.

Artikel 7

Privilegier og immuniteter for EUSR og EUSR's medarbejderstab

De privilegier, immuniteter og yderligere garantier, der er nødvendige for, at EUSR og EUSR's medarbejdere kan opfylde og afvikle EUSR's mission uhindret, aftales med værtslandene, alt efter hvad der er relevant. Medlemsstaterne og EU-Udenrigstjenesten yder den fornødne støtte med henblik herpå.

Artikel 8

Sikkerheden i forbindelse med EU's klassificerede informationer

EUSR og medarbejdere i EUSR's stab skal overholde de sikkerhedsprincipper og minimumsstandarder, der er fastsat i Rådets afgørelse 2013/488/EU ( 2 ).

Artikel 9

Adgang til oplysninger og logistisk støtte

1. Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.

2. Alt efter tilfældet yder EU-delegationerne i regionen og/eller medlemsstaterne logistisk støtte i regionen.

Artikel 10

Sikkerhed

EUSR skal i overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af afsnit V i traktaten, træffe alle med rimelighed gennemførlige forholdsregler, i overensstemmelse med EUSR's mandat og på baggrund af sikkerhedssituationen i ansvarsområdet, med hensyn til sikkerheden for alt personale, der står under EUSR's direkte myndighed, navnlig ved:

a) at udarbejde en specifik sikkerhedsplan på grundlag af rådgivning fra EU-Udenrigstjenesten, herunder specifikke materielle, organisatoriske og proceduremæssige sikkerhedsforanstaltninger, vedrørende styring af sikre personalebevægelser til og inden for ansvarsområdet, samt styring af sikkerhedshændelser og fastlægge en beredskabs- og evakueringsplan

b) at sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet

c) at sikre, at alle de medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, som EU-Udenrigstjenesten har opstillet for dette område

d) at sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter om deres gennemførelse og om andre sikkerhedsspørgsmål som led i fremskridtsrapporten og rapporten om gennemførelsen af mandatet til Rådet, HR og Kommissionen.

Artikel 11

Rapportering

EUSR aflægger regelmæssigt mundtlig og skriftlig rapport til HR og til PSC. EUSR aflægger også efter behov rapport til Rådets arbejdsgrupper. Der udsendes regelmæssigt rapporter gennem Coreunettet. EUSR kan aflægge rapport til Rådet for Udenrigsanliggender. I overensstemmelse med traktatens artikel 36 kan EUSR inddrages i underretningen af Europa-Parlamentet.

Artikel 12

Koordinering

1. EUSR bidrager til, at Unionens aktion fremtræder som en helhed, er sammenhængende og effektiv, og hjælper med at sikre, at alle EU-instrumenter og medlemsstaternes aktion på området sættes ind på en sammenhængende måde for at nå Unionens politikmål. Der bør, hvis det er relevant, tilstræbes et samarbejde med medlemsstaterne. EUSR's aktiviteter koordineres med EU-delegationernes og Kommissionens aktiviteter. EUSR sørger for regelmæssig briefing af medlemsstaternes missioner og EU-delegationer i regionen.

2. Under arbejdet på stedet holdes der tæt kontakt til de relevante chefer for medlemsstaternes missioner og for EU-delegationerne. De bestræber sig i videst mulige omfang på at bistå EUSR i gennemførelsen af mandatet. EUSR rådgiver i tæt samordning med de relevante EU-delegationer den øverstbefalende for EU NAVFOR Atalanta, den øverstbefalende for EUTM Somalia og missionschefen for EUCAP Somalia om lokale politiske forhold. EUSR og de øverstbefalende for EU-operationen og den øverstbefalende for den civile operation konsulterer om nødvendigt hinanden.

3. EUSR samarbejder tæt med de berørte landes myndigheder, FN, AU, IGAD, andre nationale, regionale og internationale interessenter samt civilsamfundet i regionen.

Artikel 13

Bistand i forbindelse med krav

EUSR og EUSR's medarbejderstab bistår ved tilvejebringelsen af elementer til at behandle ethvert krav og enhver forpligtelse, der hidrører fra mandaterne fra de tidligere EUSR'er for Sudan (og Sydsudan), og yder administrativ bistand og adgang til relevante sagsakter med henblik herpå.

Artikel 14

Revision

Gennemførelsen af denne afgørelse og dens sammenhæng med andre bidrag fra Unionen til regionen tages løbende op til revision. EUSR forelægger Rådet, HR og Kommissionen en fremskridtsrapport senest den 31. oktober 2018 og en samlet rapport om gennemførelsen af mandatet senest den 30. november 2019.

▼M1

EUSR's endelige samlede rapport om gennemførelsen af mandatet forelægges senest den 15. juni 2020.

▼B

Artikel 15

Ikrafttræden

Denne afgørelse træder i kraft på dagen for vedtagelsen.